Lp Tiina Uudeberg Teie 28.11.2025 nr 7-1/9632

kantsler

Justiits- ja Digiministeerium Meie 19.12.2025 nr 2-3/198-1

**Kutse huvigruppidele tagasiside andmiseks EL**

**digivaldkonna lihtsustamispaketi kohta**

Justiits- ja Digiministeerium esitas Eesti Linnade ja Valdade Liidule 28.11.2025 info ministeeriumi kavatsusest kokku panna seisukohad Euroopa Komisjoni avaldatud digiomnibusi lihtsustamispaketile. Esitame omapoolsed vastused.

**Kas toetate eelnõudes toodud eesmärke ja pakutud lahendusi? Palun tooge välja, milliseid toetate ja miks? Milliseid ettepanekuid Teie ei toeta ja miks?**

Eesti Linnade ja Valdade Liit tunnustab Euroopa Komisjon püüdlusi läbi digivaldkonna õigusaktide lihtsustamispaketi "digiomnibus" muuta selgemaks andmehalduse ning andmete kasutamise regulatsioone. Peame oluliseks, et reeglid oleksid arusaadavad ning toetaksid kaasaegsete ja kasutajasõbralike avalike teenuste arendamist. See ei ole üksnes vajalik Euroopa riikide konkurentsivõime tugevdamiseks, vaid eelkõige elanike heaolu tõstmiseks vajalike lahenduste väljatöötamiseks ning kasutuselevõtmiseks. Regulatsioonide taasmõtestamine peaks aitama puhastada õigusaktid üleliigsest jättes alles vaid hädavajaliku ja muuta otsustus- ning valitsemisprotsessi läbipaistavamaks. Prioriteediks peaks olema inimene koos oma õiguste ja vajadustega. Silmas tuleks eelkõige pidada võimalusi, mida andmed otsustusprotsessis loovad ja püüelda eelkõige just võimaluste avardamise suunas.

Kokkuvõtval nähti kaasatud kohalike omavalitsuste poolt positiivsena:

* andmevaldkonna õigusaktide koondamist, mis teeb omavalitsuse kohustused selgemaks;
* ühtse kanali loomine vähendaks dubleerimist ja lihtsustaks omavalitsuste tööd (praegu tuleb sama intsidendi kohta teavitada mitut asutust, näiteks Riigi Infosüsteemi Ametit (RIA/CERT-EE) ja Andmekaitse Inspektsiooni (AKI), sageli eri vormides ja erinevate tähtaegadega, samas, seda annaks ehk parandada ka siseriiklikult, mitte toetudes EL regulatsioonile);
* tehisintellekti lahenduste testimise ja kasutamise selgemat raamistikku.

**Palun tooge välja muud teemad, mis on nimetatud akti puhul Teile murekohaks.**

Digivaldkonna arengul on võimaluste kõrval mitmeid ohte, mida peab läbi regulatsioonide ennetama. Õiguslike ohtude kõrval tuleks enam arvestada andmekasutuse piirangutega kaasneva „ääremaastumise“ eest. Avalike teenuste osutamine tiheasustatud aladel erineb sageli põhimõtteliselt võrreldes hõredalt asustatud maapiirkondadega (n. pole vaja linnades ühistransporti ümber korraldada kui elama saabub uus perekond, kuid maapiirkonnas võib uue perekonna elama asumine tuua kaasa vajaduse koolibussi teekond ümber teha, kuid selleks on vaja õigust andmete töötlemiseks). Õigusaktid ei tohiks võimendada erinevusi, vaid luua olukorra, kus digitaalsed lahendused annaksid võimaluse osutada teenuseid vastavalt piirkondlikele erisustele ja säilitada kohalikku autonoomiat. Enamik avalikke teenuseid, mida inimesed tarbivad, on seotud otseselt kohalike omavalitsustega ja nende poolt pakutavaga. Tänane „digiomnibusi“ regulatsioon ei arvestada piirkondlikke iseärasusi piisaval määral soovides ühtlustada põhimõtteid, mida võiks otsustada kohalikul tasandil.

Õigusaktiga kaasneva mõju ulatuse analüüs näib liialt abstraktne. Kohalike omavalitsuste ja nende esindusorganisatsioonide kaasamine ei ole olnud piisav. Seda on tehtud kiirustades, mõjusid piisaval määral arvestamata. Mõjuanalüüsid ei arvesta piisaval määral kohalikke otsuseid ning seadusakti rakendamisega kohalikul tasandil. Eelkõige otsuste puhul, kus andmete kasutamisega kaasnevate otsustega oleks võimalik ressursse otstarbekamalt kasutada. Praegusel kujul on Euroopa Komisjon digivaldkonna õigusaktide lihtsustamispaketi "digiomnibus" vormilt koondav ja sisult õiguslik, kuid kohalikul tasandil praktikas realiseeritavus ebamäärane. See omakorda süvendab hirme täiendavate kohustuste ja sellega kaasnevate kulude osas.

Omavalitsuste tagasisides toodi välja peamiste murekohtadena:

* Uute andmenõuete rakendamine tähendab sageli vajadust muuta infosüsteeme või tööprotsesse, milleks ei ole alati ette nähtud eraldi rahastust. Uute nõuetega võivad kaasneda lisakulud ja personalivajadus.
* Linna ametnikud vajavad praktilisi juhendeid ja koolitusi, et mõista, kuidas uusi reegleid teenuste arendamisel rakendada.
* Ebapiisava selguse korral võib linn jätta kasutamata innovaatilisi lahendusi, näiteks AI-põhiseid analüüsitööriistu, kuigi need aitaksid parandada teenuste kvaliteeti.

Lugupidamisega

/allkirjastatud digitaalselt/

Veikko Luhalaid

tegevdirektor

Imre Antso

[imre@elvl.ee](mailto:imre@elvl.ee)